Forældre skal kunne hente råd og vejledning om børns brug af iPad og digitale værktøjer.

Sådan lyder det fra Venstres IT-ordfører Michael Aastrup Jensen (V).

En undersøgelse, som Børnerådet har gennemført blandt børn i cirka 100 børnehaver landet over, viser, at to ud af tre børn hellere vil spille på iPad end lege med andre børn.

Børns brug af de digitale værktøjer kan efterlade forældrene med mange ubesvarede spørgsmål, og derfor bør der være hjælp at hente, mener Michael Aastrup Jensen.

»En iPad er et godt læringsværktøj for et barn, men det kan også gå hen og blive et minus, hvis et barn bruger alt sin tid på iPaden. Som alt andet her i livet gælder det om at finde en balance. Og jeg tror ikke, det er vejen frem at lave love eller komme med løftede pegefingre til forældrene. I stedet kunne man lave en rådgivning, hvor man som forældre kan spørge om den slags,« siger Venstre-ordføreren.

Han forestiller sig, at eksempelvis det statslige Medieråd vil kunne varetage driften af sådan en rådgivning. Rådet vurderer alle film og rådgiver i forvejen om, hvad mindre børn bør se af levende billeder. Og derfor kunne det være oplagt at lade rådet påtage sig opgaven med at drive en hotline om børns brug af digitale redskaber, foreslår Michael Aastrup Jensen.

Flere forskere peger dog på, at brugen af iPad ikke i sig selv behøver at være noget problem. Ifølge adjunkt Klaus Thestrup, Center for Undervisningsudvikling og Digitale Medier ved Aarhus Universitet, kan brugen af iPad ligefrem være afsæt til fysisk aktivitet og nye fællesskaber, hvis man bruger de digitale værktøjer rigtigt.

Spørgsmål: Michael Aastrup, gør du ikke noget til et problem, der ikke nødvendigvis er det?

»Altså min egen datter, der kun er 11 måneder, bruger allerede nu iPad i form af et læringsspil, hvor man skal gætte dyr. Og det er jo fænomenalt. Samtidig ved vi jo fra de første spæde erfaringer, at brug af sådanne tablets er med til, at børn lærer sprog meget hurtigt. Så på den måde ser jeg slet ikke, at vi skal forbyde iPad. Men jeg har også bare erkendelsen af, at der altså er nogen, hvor det bliver en spillemaskine mere end en læringsmaskine. Og der er det, at det kammer over til, at det ikke kun er positivt,« siger Michael Aastrup Jensen.